Sinovli yilning qahramonlariga mukofotlar topshirildi

28.12.2020
Prezident Shavkat Mirziyoyevning qator farmonlariga muvofiq, mustaqilligimizning 29 yilligi arafasida bir guruh yurtdoshlarimiz faxriy unvonlar, orden va medallar bilan taqdirlangan edi.
Bugun, 28 dekabr kuni Koʻksaroyda mukofotlarni topshirish marosimi boʻldi.
Davlatimiz rahbari mukofotlanganlarni tabriklab, ularga oʻzining yuksak ehtiromini bildirdi.
- Biz keyingi yillarda yaxshi an’anani yoʻlga qoʻyib, yurtdoshlarimizga mukofotlarni bayram kunida topshirib kelayotgan edik. Afsuski, bu yilgi pandemiya sharoitida odamlarimizning sogʻligʻini asrash uchun ushbu xayrli tadbirni biroz keyinga surishga toʻgʻri keldi. Ezgulikning kechi yoʻq, deydilar. Nasib etgan ekan, mana bugun sizlar bilan Yangi yil bayrami arafasida yuzma-yuz koʻrishib, diydorlashib turibmiz, - dedi Shavkat Mirziyoyev.
Hayotda xursandchilik bilan turli sinov va qiyinchiliklar yonma-yon yuradi. Bu yil koronavirus pandemiyasi butun insoniyat boshiga katta tashvishlar soldi. Xalqimiz bu kasallikka qarshi kurashish bilan birga boshqa sinovlarga ham duch keldi. Buxoro va Sirdaryo viloyatlarida kutilmagan ofatlar roʻy berdi.
- El-yurtimiz bu muammolar qarshisida sarosimaga tushib qolgani yoʻq. Aksincha, qiyinchiliklar bizni yanada birlashtirdi, bir-birimizga mehrimiz ortdi. Murakkab vaziyatga qaramasdan, koʻpni koʻrgan, azmu shijoatli xalqimizning fidokorona mehnati bilan bu sinovlarni mardona yengib oʻtyapmiz. Baraka hamjihatlikda, degan gap hayotimizda yana bir bor oʻz tasdigʻini topdi. Pandemiya va global inqiroz oqibatlarini kamaytirish boʻyicha koʻrayotgan chora-tadbirlarimiz oʻz samarasini beryapti, - dedi Prezident.
Aholi sogʻligʻini asrash, iqtisodiyotni rivojlantirish va bunyodkorlik ishlari jadal davom etayotgani ta’kidlandi. Yuqori texnologiyalarga asoslangan zamonaviy korxonalar, yangi transport tizimlari barpo etilmoqda. Birgina shu oyda Toshkent metallurgiya zavodi, yangi metro yoʻnalishi ishga tushirildi. Joriy yilda poytaxtimizda Bolalar milliy tibbiyot markazi, G‘alaba bogʻi, Adiblar xiyoboni bunyod etildi. Barcha viloyat va tumanlarda zamonaviy uy-joylar, yoʻl va koʻpriklar, yangi-yangi bogʻchalar, maktablar, madaniyat va san’at hamda sport maskanlari qad rostlamoqda.
Kichik biznes va xususiy tadbirkorlikka keng yoʻl ochilmoqda. Davlat dasturlari asosida shahar va qishloqlarimiz, yurtimiz qiyofasi tobora obod boʻlib bormoqda. Mirishkor dehqon va fermerlarimiz paxta, gʻalla va boshqa ekinlardan moʻl hosil yetishtirdilar.
- Biz bugungi natijalarga erishish uchun pandemiya sharoitida - gʻoyat murakkab bir vaziyatda ish olib bordik, - dedi Shavkat Mirziyoyev. - Buning uchun 2-3 karra koʻproq mehnat qilishga, izlanish, yangi imkoniyat va resurslarni qidirib topishga toʻgʻri keldi. Avvalo, fidoyi shifokorlarimiz oʻz jonini garovga qoʻyib, xalqimiz sogʻligʻini asrash uchun beqiyos jasorat va matonat koʻrsatdilar. Bu borada Qurolli Kuchlar, Milliy gvardiya, Ichki ishlar, Favqulodda vaziyatlar vazirligi mard va jasur xodimlarining xizmatlarini alohida qadrlaymiz. Ayni vaqtda, bunyodkor quruvchilar, saxovatli tadbirkorlar, mahalla faollari, muhtaram nuroniylarimiz, navqiron yoshlarimiz, ilm-fan, madaniyat va sport sohasi vakillari el-yurtimizga haqiqiy tayanch va suyanch boʻlib maydonga chiqdilar. Har qanday sinovni birdamlik bilan yengib oʻtadigan xalqimiz mana shunday ogʻir kunlarda qudratli kuchga aylandi. Fursatdan foydalanib, sabr-matonatli, zahmatkash, olijanob va fidoyi xalqimizga, uning buyuk qahramonligi uchun yana bir bor bosh egib, ta’zim qilaman.
- Dunyoda inson oʻzini qachon baxtli deb biladi? Buyuklik nimada? Elga halol, pok mehnat qilib, natijasi mana shunday mukofot boʻlganda. Bu yerda oʻtirganlar bugungi kunning qahramonlari, mardona xalqimizning buyuk vakillari, - deya ta’kidladi Prezident.
Tadbirda aytib oʻtilganidek, yurtdoshlarimizning fidokorona xizmatlarini munosib e’tirof etish maqsadida bu yil “O‘zbekistonda xizmat koʻrsatgan geolog” faxriy unvoni, “Oliy Darajali Doʻstlik”, birinchi va ikkinchi darajali “Salomatlik” hamda “Faxriy murabbiy” ordenlari, “Sogʻlom turmush” medali kabi yangi davlat mukofotlari ta’sis etildi.
Bundan tashqari, “Mehr-saxovat” koʻkrak nishoni joriy qilinib, ijtimoiy himoyaga muhtoj aholini qoʻllab-quvvatlashga hissa qoʻshgan qariyb 25 ming vatandoshimiz ushbu mukofot bilan taqdirlandi.
Ayni kunlarda joylarda yuzlab hamyurtlarimizga ana shu faxriy unvon, orden va medallar tantanali ravishda topshirildi.
Davlatimiz rahbari mukofotlangan barcha vatandoshlarimizga yigʻilganlar nomidan tabrik yoʻlladi.
Shundan soʻng mukofotlar tantanali ravishda topshirildi.
Ma’lumki, O‘qituvchi va murabbiylar bayrami arafasida jadidchilik harakati namoyandalari - Abdulla Avloniy, Mahmudxoʻja Behbudiy va Munavvarqori Abdurashidxonov “Buyuk xizmatlari uchun” ordeni bilan taqdirlangan edi.
Marosim avvalida ana shu mukofotlar ma’rifatparvar bobolarimizning nevaralariga topshirildi. Bunday ehtirom ulugʻ ajdodlarimizning oʻlmas merosi bugungi kunda ham qadrli ekanidan, xalqimizga beqiyos ma’naviy kuch bagʻishlab kelayotganidan dalolat beradi. Ayni vaqtda, el-yurtimizning milliy uygʻonish va taraqqiyotga intilishi barqaror ekanini namoyon etadi.
Shuningdek, tibbiyot, iqtisodiyot, fan, ta’lim, adabiyot va boshqa sohalar namoyandalari, davlat va jamoat ishlari faollariga mukofotlar topshirildi. Samarali faoliyati, vatanparvarligi va tashabbuskorligi bilan yoshlarga ibrat boʻlayotgani uchun Prezident ularga minnatdorlik bildirib, ezgu tilaklarini izhor etdi.
- Hammamiz bugun yaxshi orzular va ulugʻ maqsadlar bilan, yangi yil ostonasida turibmiz. Biz barchamiz ahil va hamjihat boʻlib, xalqimizga sadoqat bilan mehnat qilib, yangi O‘zbekiston poydevorini yaratayotganimiz bilan faxrlanamiz. Dunyomiz tinch boʻlsin, bagʻrikeng va olijanob xalqimizni, jonajon Vatanimizni Olloh taolo hamisha oʻz panohida asrasin, - deya soʻzini yakunladi Prezident.
Mukofotlanganlar yuksak e’tibor uchun davlatimiz rahbariga minnatdorlik bildirdi.
Marosimda davlat va jamoat tashkilotlari rahbarlari, mehnat faxriylari, ziyolilar, yoshlar ishtirok etdi.